Гъуэгу хабзэм къыхуезыджэ дерс
«КъызэтеувыIэ!» урысейпсо социальнэ акцэм ипкъ иткIэ, Налшык къалэм и курыт еджапIэхэм «Гъуэгу» дерсхэр щокIуэкI. А Iуэхугъуэр гъэщIэгъуэну къыщызэрагъэпэщащ курыт еджапIэ №27-м. ШколакIуэхэм я хьэщIащ КъБР-м щыIэ МВД-м и ГИБДД-м и ДПС-м и батальон щхьэхуэм и унафэщIым и къуэдзэ Гъубжокъуэ Мурат зи пашэ инспекторхэр.
ЕпщIанэ классым щеджэ ныбжьыщIэхэм упщIэ зэмылIэужьыгъуэхэм жэуап иратащ, дерсхэр ягъэзэщIащ. Абыхэм хуагъэуват Ньютон и законыр зи лъабжьэу формулэхэр къагъэсэбэпурэ автомобилыр къыщыувыIэкIэ абы и гулъэф гъуэгуанэр, псынщIагъыу иIыгъар зыхуэдизыр, къэгъэшыпIэм и радиус, нэгъуэщIхэри къащIэну. Ахэр щызэхагъэкIым ныбжьыщIэхэм хьэкъ ящыхъуащ гъуэгум зэрыщызекIуэ хабзэхэр Iэмал имыIэу абы гъэзэщIэн зэрыхуейр.
ФизикэмкIэ егъэджакIуэ Жэмыхъуэ Любовь егъэджэныгъэ материалым видеороликхэр дыщIигъуащ икIи школакIуэхэм ялъэгъуащ гъуэгум зэрыщызекIуэ хабзэр умыгъэзащIэмэ, абы кърикIуэнухэр.
ХьэщIэхэм гъэщIэгъуэн ящыхъуащ ныбжьыщIэхэм «гъуэгу» дерсхэр къазэрехъулIэр, иужькIэ я Iуэху еплъыкIэр къызэрагъэлъагъуэр. КъБР-м щыIэ МВД-м и ГИБДД-м и ДПС-м и батальон щхьэхуэм гъуэгум шынагъуэншэу щызекIуэным и къудамэм и инспектор Моторовэ Аллэ еджакIуэхэр набдзэгубдзаплъэу щытыну, хабзэр къызэпамыудыну, нэхъыщхьэрщи, абыкIэ хуит зыщI дэфтэрхэр ямыIэу абы хуэIэкIуэлъакIуэ мыхъуауэ рулым дэмытIысхьэну къыхуриджащ. Балигъхэм я жэуаплыныгъэншагъэм къыхэкIыу сабийхэр щыхэкIуадэ щапхъэ зыбжанэ къихьащ.
— Мыпхуэдэ дерсхэр адрей классхэми щегъэкIуэкIыпхъэщ, гъуэгум зэрызыщаIыгъын хуейм щыгъуазэ хъун папщIэ. Сабийхэр едгъаджэмэ, ахэр насыпыншагъэм щытхъумэфынущ, — къыхигъэщащ Гъубжокъуэ Мурат.
Дерсхэр псынщIэу зыгъэзэщIа еджакIуэ Есэнкъул Мурат ГАИ-м и лэжьакIуэхэм къабгъэдэкIыу Iэпщэ сыхьэт тыгъэ хуащIащ. КъищынэмыщIауэ, зэIущIэр щрагъэкIуэкIа классым щIэс псоми гъуэгум шынагъуэншэу щызекIуэным теухуа памяткэхэмрэ махуэгъэпс цIыкIухэмрэ иратащ. КъыхуащI гулъытэм папщIэ инспекторхэм фIыщIэ хуащIу ныбжьыщIэхэм урокыр яухащ набдзэгубдзаплъагъэм, гъуэгум зэрыщызекIуэ хабзэхэр гъэзэщIэным къыщыхураджэ усэхэмкIэ.
УАРДЭ Женя.
